## Els centres educatius publicaran el 6 de març les llistes de l’alumnat amb la llengua base triada per les famílies

*** La consulta per a triar la llengua principal -més valencià o més castellà- va començar el 25 de febrer i s’ha tancat este dimarts a les 14:00 hores
* Per a garantir la privacitat durant tot el procés, l’única dada que apareixerà en les llistes és el número d’identificació de l’alumnat (NIA), sense noms ni cognoms**

La direcció dels centres docents públics i la titularitat dels centres privats concertats publicaran este dijous les llistes d’alumnat amb la llengua base triada per les famílies.

La consulta per a triar la llengua principal -més valencià o més castellà- va començar el 25 de febrer i s’ha tancat este dimarts a les 14:00 hores. A partir d’eixe moment es recopilaran les dades per a procedir a la planificació del curs 2025-2026.

Les llistes que es publicaran seran generades a través del generador d’informes del sistema d’informació ITACA-GAC. Amb la finalitat de mantindre les garanties de privacitat presents en tot el procés, l’única dada que apareixerà en les llistes és el número d’identificació de l’alumnat (NIA), sense noms ni cognoms.

Estes llistes es publicaran en els taulers d’anuncis situats en l’interior dels centres docents i en cap cas podran ser objecte de publicació en la pàgina web ni en cap altre mitjà de difusió del centre.

Si les famílies detectaren algun error en les llistes publicades podran interposar recurs d’alçada davant la Direcció Territorial d’Educació, en el termini d’un mes a comptar de la data de la seua publicació.

Fecha: 04/03/2025